text: Truede lokomotivfører med en kniv
  18 april 2014 kl. 07.14
  En 45-årig mand truede i nat en lokomotivfører med en kniv. Han blev efterfølgende anholdt på banegården i Esbjerg.
  Politiet hører gerne fra passagerer, der i nat var med toget fra Fredericia til Esbjerg.
  Toget kørte fra Fredericia kl. 00.27.
  Omkring Vejen skaffede en bevæbnet mand sig adgang til førerkabinen og truede føreren af toget, oplyser Syd- og Sønderjyllands Politi til TV SYD.
  Politiet vil gerne tale med vidner i toget.
  En større politistyrke tog mod toget på banegården i Esbjerg. Her blev der forhandlet med den 45-årige mand, der efterfølgende overgav sig.
  